గొంగడి త్రిష

గొంగడి త్రిష తెలంగాణ రాష్ట్రానికి చెందిన క్రికెట్ క్రీడాకారిణి. 12 ఏళ్ల వయసులోనే హైదరాబాద్ మహిళల జట్టుకు ఎంపికైన త్రిష, చిన్న వయసులోనే బీసీసీఐ ‘ప్లేయర్ ఆఫ్ ద ఇయర్’ అవార్డును కూడా గెలుచుకుంది. లెగ్ స్పిన్నర్ అయిన త్రిష, బ్యాటింగ్ లోనూ తన పవర్ హిట్టింగ్ తో రాణిస్తూ ఆల్ రౌండర్ గా పేరు సంపాదించింది. బౌలింగ్ లో అత్యధిక డాట్ బాల్స్ రికార్డును కూడా నెలకొల్పింది.

టీమిండియా అండర్-19 క్రికెట్ జట్టుకు ఎంపికై 2022 నవంబరు 27 నుండి డిసెంబరు 6 వరకు న్యూజిలాండ్ తో జరిగిన 5 మ్యాచ్ ల టీ20 సిరీస్ ఆడింది. మహిళల టీమ్ మాజీ కెప్టెన్, హైదరాబాదీ మిథాలీ రాజ్‌ తర్వాత తెలంగాణ నుంచి భారత జట్టులో స్థానం దక్కించుకొన్న క్రీడాకారిణిగా త్రిష నిలిచింది.

2023లో తెలంగాణ ప్రభుత్వం నుండి తెలంగాణ రాష్ట్ర విశిష్ట మహిళా పురస్కారం అందుకుంది.

 జననం 
త్రిష 2005, డిసెంబరు 15న తెలంగాణ రాష్ట్రం, భద్రాద్రి కొత్తగూడెం జిల్లా, భద్రాచలంలో జన్మించింది. తండ్రి రాంరెడ్డి.

 క్రికెట్ రంగం 
మూడో తరగతి చదువుతున్నప్పటి నుంచే క్రికెట్ పై ఆసక్తితో క్రికెట్ లో మెళకువలు నేర్చుకుంది. ఎనిమిదేళ్ళ వయసులోనే ప్రతిభ చూపి జిల్లాస్థాయి అండర్-16 జట్టుకు ఆడి ఉమెన్ ఆఫ్ ద సిరీస్​గా ఎంపికైంది. ఆ తరువాత 12 ఏళ్ళ వయసులో అండర్-19 జట్టుకు ఆడింది.

జైపూర్ లో జరిగిన అండర్-19 మహిళల వన్డే ఛాలెంజర్ ట్రోఫీలో 2021 నవంబరు 2న ఇండియా-ఎతో జరిగిన మ్యాచ్​లో ఓపెనర్​గా 158 బంతుల్లో 112 పరుగులు (17 ఫోర్లు) చేసింది. ఇండియా-డితో జరిగిన మ్యాచ్​లో 54 పరుగులు చేసింది. ఇండియా-డితో 2021 నవంబరు 7 జరిగిన ఫైనల్ మ్యాచ్​లో 116 బంతుల్లో 78 పరుగులు (10 ఫోర్లు, 1సిక్సర్​) చేసి నాటౌట్​గా నిలిచింది. ఆ టోర్నీలో మొత్తంగా 260 పరుగులు (ఒక శతకం, రెండు అర్ధ శతకాలు) చేసి అత్యధిక పరుగులు చేసిన బ్యాటర్​గా నిలిచింది. ఫైనల్ మ్యాచ్​లో 10 ఓవర్లు బౌలింగ్ లో మూడు మెయిడిన్ ఓవర్లు వేసి కేవలం 21 పరుగులు మాత్రమే ఇచ్చి ఒక వికెట్ పడగొట్టింది.

2021 మహిళల ప్రపంచ కప్ కోసం బీసీసీఐ అత్యుత్తమ ఆటగాళ్ళ ఎంపికకు నిర్వహించిన ప్రత్యేక టోర్నీలో ఇండియా-బి జట్టుకు ఆడి ప్రతి మ్యాచ్​లోనూ బౌలింగ్, బ్యాటింగ్​లో మంచి గణాంకాలతో అత్యుత్తమ ప్రదర్శన కనబరిచి అండర్-19 వరల్డ్ కప్ మహిళల జట్టుకి ఎంపికయింది.

2022 నవంబరు 29న ఐదు మ్యాచ్‌ల టీ20 సిరీస్‌లో భాగంగా న్యూజిలాండ్‌ అండర్‌-19 జట్టుపై భారత అండర్‌-19 జట్టు ఘన విజయం సాధించడంలో త్రిష (36; 4 ఫోర్లు, ఒక సిక్సర్‌... ఒక వికెట్) కీలకపాత్ర పోషించింది.

2023, జనవరిలో ఐసీసీ తొలిసారి నిర్వహించిన అండర్‌‌‌‌19 విమెన్స్‌‌‌‌ టీ20 వరల్డ్ కప్‌‌‌‌లో 24 పరుగులు చేసి భారత జట్టు విజయంలో కీలక పాత్ర పోషించింది.https://www.v6velugu.com/world-winning-teenage-cricketers

 రికార్డు 
గొంగడి త్రిష మలేసియా వేదికగా జరుగుతోన్న అండర్ 19 మహిళల టీ20 ప్రపంచకప్‌లో స్కాట్లాండ్‌‌తో జరిగిన మ్యాచ్‌లో సెంచరీ (100 పరుగులు) సాధించి, మహిళల టీ20 అండర్ 19 విభాగంలో ఈ ఘనత సాధించిన మొదటి ప్లేయర్‌గా రికార్డు సృష్టించింది. ఆమె 59 బంతుల్లో 13 ఫోర్లు, నాలుగు సిక్సర్ల సాయంతో 110 పరుగులు చేసింది.

 పురస్కారాలు 

 తెలంగాణ రాష్ట్ర విశిష్ట మహిళా పురస్కారం - తెలంగాణ ప్రభుత్వం, 2023 మార్చి 8

 మూలాలు 

 బయటి లింకులు 


వర్గం:జీవిస్తున్న ప్రజలు
వర్గం:క్రికెట్ క్రీడాకారులు
వర్గం:2005 జననాలు
వర్గం:భద్రాద్రి కొత్తగూడెం జిల్లా క్రీడాకారులు
వర్గం:భద్రాద్రి కొత్తగూడెం జిల్లా మహిళలు
వర్గం:భారతీయ క్రీడాకారులు
వర్గం:తెలంగాణ మహిళా క్రీడాకారులు
వర్గం:భారతీయ మహిళా క్రికెట్ క్రీడాకారులు